LT Europos Sąjungos oficialusis leidinys C 283/6

Pranešimas apie antidempingo tyrimo dėl tam tikrų geležies ar plieno lynų ir kabelių, kurių kilmės šalis yra Korėjos Respublika, importo inicijavimą

(2004/C 283/05)

Pagal Tarybos reglamento (EB) Nr. 384/96 (1) (toliau – pagrindinis reglamentas) 5 straipsnį Komisija gavo skundą, kuriame tvirtinama, tam tikri geležies ar plieno lynai ir kabeliai, kurių kilmės šalis yra Korėjos Respublika (toliau – aptariama šalis) importuojami dempingo kaina, ir dėl to Bendrijos pramonei daroma materialinė žala.

1. Skundas

Skundą 2004 m. spalio 11 d. įteikė Europos plieno, vielos, lyno pramonės ryšių palaikymo komitetas (EWRIS) (toliau – skundo pateikėjas), didžiausios dalies, šiuo atveju daugiau kaip 50 %, visų Bendrijoje pagaminamų tam tikrų geležies ar plieno lynų ir kabelių gamintojų vardu.

2. Produktas

Dempingo kainomis esą parduodamas produktas yra lynai ir kabeliai, įskaitant uždaros konstrukcijos lyno rites iš geležies ar plieno, bet ne iš nerūdijančio plieno, kurių didžiausias skerspjūvio dydis viršija 3 mm, turintys pritvirtintų detalių arba ne, kurių kilmės šalis yra Korėjos Respublika (toliau – aptariamas produktas), paprastai deklaruojamas KN kodais 7312 10 82, 7312 10 84, 7312 10 86 ir 7312 10 88 ir 7312 10 99. Šie KN kodai pateikiami tik informavimo tikslais.

3. Įtarimas taikius dempingą

Prieš Korėjos Respubliką nukreiptas įtarimas dėl dempingo grindžiamas pagal vidaus kainas apskaičiuotos normaliosios vertės ir aptariamo produkto kainų, kai jis eksportuojamas į Bendriją, palyginimu.

Atsižvelgiant į tai, apskaičiuotas dempingo skirtumas yra didelis.

4. Įtarimas padarius žalą

Ieškovas pateikė įrodymų, kad apskritai išaugo aptariamo produkto importas iš Korėjos Respublikos vertinant absoliučiais skaičiais ir užimama rinkos dalimi.

Tvirtinama, kad, be kitų pasekmių, importuojamo produkto kiekis ir kainos turėjo neigiamą poveikį Bendrijos pramonės produktų kainoms, ir tai smarkiai paveikė Bendrijos pramonės finansinę padėtį.

5. Procedūra

Pasitarusi su Patariamuoju komitetu ir nutarusi, kad skundas pateiktas Bendrijos pramonės arba jos vardu ir kad yra pakankamai įrodymų tyrimui pateisinti, Komisija, remdamasi pagrindinio reglamento 5 straipsniu, inicijuoja tyrimą.

5.1. Dempingo ir žalos nustatymo procedūra

Atliekant tyrimą bus nustatyta, ar aptariamas produktas, kurio kilmės šalis yra Korėjos Respublika, parduodamas dempingo kaina ir ar šis dempingas padarė žalos.

a) Atranka

Atsižvelgdama į iš tikrųjų didelį šiame tyrime dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti taikyti atranką.

i) Korėjos Respublikos eksportuotojų ir (arba) gamintojų atranka

Siekiant suteikti Komisijai galimybę nuspręsti, ar atranka yra būtina, o jei būtina, nustatyti imtį, visų eksportuotojų ir (arba) gamintojų arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą laiką bei šio pranešimo 7 dalyje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefonas ir faksas ir (arba) telekso numeris ir kontaktinis asmuo,

— bendrovės apyvarta vietine valiuta ir Bendrijai parduoto aptariamo produkto kiekis tonomis laikotarpiu nuo 2003 m. liepos 1 d. iki 2004 m. birželio 30 d.,

— bendrovės apyvarta vietine valiuta ir vidaus rinkoje parduoto aptariamo produkto kiekis tonomis laikotarpiu nuo 2003 m. liepos 1 d. iki 2004 m. birželio 30 d.,

— ar bendrovė ketina prašyti individualaus dempingo skirtumo (2) (nustatyti individualius dempingo skirtumus gali prašyti tik gamintojai),

— tiksli bendrovės veikla aptariamo produkto gamybos atžvilgiu,

— visų susijusių bendrovių (3), dalyvaujančių aptariamo produkto gamyboje ir (arba) pardavime (užsienio ir (arba) vidaus rinkoje), pavadinimai ir tiksli veikla,

— visa kita susijusi informacija, kuri padėtų Komisijai parinkti imtį,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakyti į klausimyną ir priimti tyrimo vykdytojus vietoje.

Siekdama gauti informacijos, kuri, jos nuomone, yra reikalinga atrenkant eksportuotojus ir (arba) gamintojus tyrimui, Komisija, be to, kreipsis į eksportuojančios šalies valdžios institucijas ir visas žinomas eksportuotojų ir (arba) gamintojų asociacijas.

ii) Importuotojų atranka

Siekiant suteikti Komisijai galimybę nuspręsti, ar atranka yra būtina, o jei būtina, nustatyti imtį, visų importuotojų arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą laiką bei šio pranešimo 7 dalyje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefonas ir faksas ir (arba) telekso numeris ir kontaktinis asmuo,

— visa bendrovės apyvarta eurais laikotarpiu nuo 2003 m. liepos 1 d. iki 2004 m. birželio 30 d.,

— bendras darbuotojų skaičius,

— tiksli bendrovės veikla aptariamo produkto gamybos atžvilgiu,

— aptariamo produkto, kurio kilmės šalis yra Korėjos Respublika, importo į Bendrijos rinką ir perpardavimo joje laikotarpiu nuo 2003 m. liepos 1 d. iki 2004 m. birželio 30 d. kiekis tonomis ir vertė eurais,

— visų susijusių bendrovių (3), dalyvaujančių aptariamo produkto gamyboje ir (arba) pardavime, pavadinimai ir tiksli veikla,

— visa kita susijusi informacija, kuri padėtų Komisijai parinkti imtį,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakinėti į klausimyną ir priimti tyrimo vykdytojus vietoje.

Siekdama gauti informacijos, kuri, jos nuomone, yra reikalinga atrenkant importuotojus tyrimui, Komisija papildomai kreipsis į visas žinomas importuotojų asociacijas.

iii) Bendrijos gamintojų atranka

Atsižvelgiant į tai, kad skundą remia daugelis Bendrijos gamintojų, Komisija ketina ištirti, kokia žala yra padaryta Bendrijos pramonei, atrankos būdu.

Siekiant suteikti Komisijai galimybę nustatyti imtį, visi Bendrijos gamintojai raginami per šio pranešimo 6 dalies b punkto i papunktyje nustatytą laikotarpį pateikti šią informaciją apie savo bendrovę arba bendroves:

— pavadinimas, adresas, el. pašto adresas, telefonas ir faksas ir (arba) telekso numeris ir kontaktinis asmuo,

— visa bendrovės apyvarta eurais laikotarpiu nuo 2003 m. liepos 1 d. iki 2004 m. birželio 30 d.,

— tiksli bendrovės veikla aptariamo produkto gamybos atžvilgiu,

— aptariamo produkto pardavimų Bendrijos rinkoje vertė eurais laikotarpiu nuo 2003 m. liepos 1 d. iki 2004 m. birželio 30 d.,

— aptariamo produkto pardavimų Bendrijos rinkoje kiekis tonomis laikotarpiu nuo 2003 m. liepos 1 d. iki 2004 m. birželio 30 d.,

— aptariamo produkto gamybos apimtis tonomis laikotarpiu nuo 2003 m. liepos 1 d. iki 2004 m. birželio 30 d.,

— visų susijusių bendrovių (3), dalyvaujančių aptariamo produkto gamyboje ir (arba) pardavime, pavadinimai ir tiksli veikla,

— visa kita susijusi informacija, kuri padėtų Komisijai parinkti imtį,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakinėti į klausimyną ir priimti tyrimo vykdytojus vietoje.

iv) Galutinė atranka

Visos suinteresuotos šalys, kurios nori pateikti bet kokią susijusią informaciją apie atranką, tai privalo padaryti per šio pranešimo 6 dalies b punkto ii papunktyje nustatytą laiką.

Komisija ketina atlikti galutinę atranką pasikonsultavusi su atitinkamomis šalimis, kurios pareiškė savo norą dalyvauti atrankoje.

Atrinktos bendrovės privalo atsakyti į klausimyną per šio pranešimo 6 dalies b punkto iii papunktyje nustatytą laiką ir, vykstant tyrimui, privalo bendradarbiauti.

Jei bendradarbiaujama nepakankamai, Komisija, remdamasi pagrindinio reglamento 17 straipsnio 4 dalimi ir 18 straipsniu, gali padaryti savo išvadą atsižvelgdama į turimus faktus. Kaip paaiškinta šio pranešimo 8 dalyje, išvada, padaryta remiantis turimais faktais, gali būti mažiau palanki atitinkamai šaliai.

b) Klausimynai

Kad gautų savo tyrimui būtiną informaciją, Komisija nusiųs klausimynus atrinktoms Bendrijos pramonės įmonėms ir visoms skunde paminėtoms gamintojų asociacijoms, atrinktiems Korėjos Respublikos eksportuotojams ir (arba) gamintojams, eksportuotojų ir (arba) gamintojų asociacijoms, atrinktiems importuotojams, importuotojų asociacijoms ir aptariamos eksportuojančios valstybės valdžios institucijoms.

Bet kuriuo atveju ne vėliau kaip per šio pranešimo 6 dalies a punkto i papunktyje nustatytą terminą visos šalys turėtų kreiptis į Komisiją faksu, norėdamos sužinoti, ar jos yra minimos skunde, ir prireikus paprašyti klausimyno, jeigu visoms tokioms suinteresuotosioms šalims yra taikomas šio pranešimo 6 dalies a punkto ii papunktyje nustatytas terminas.

c) Informacijos surinkimas ir išklausymas

Visos suinteresuotos šalys yra raginamos pareikšti savo nuomones, pateikti kitą, nei atsakymai į klausimyną, informaciją ir pateikti patvirtinamuosius įrodymus. Ši informacija ir patvirtinamieji įrodymai privalo pasiekti Komisiją per šio pranešimo 6 dalies a punkto ii papunktyje nustatytą laiką.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikia išklausyti. Šis prašymas privalo būti pateiktas per šio pranešimo 6 dalies a punkto iii papunktyje nustatytą laiką.

5.2. Bendrijos interesų įvertinimo procedūra

Remiantis pagrindinio reglamento 21 straipsniu ir tuo atveju, kai įtarimai taikius dempingą ir dėl to padarius žalą yra pagrįsti, bus sprendžiama, ar antidempingo priemonės neprieštaraus Bendrijos interesams. Dėl šios priežasties, jei Bendrijos pramonė, importuotojai, jų atstovų asociacijos, naudotojams bei vartotojams atstovaujančios organizacijos įrodo, kad yra objektyvus ryšys tarp jų veiklos ir aptariamo produkto, gali per šio pranešimo 6 dalies a punkto ii papunktyje nustatytą bendrą laiką pranešti apie save Komisijai ir pateikti jai informaciją. Šalys, veikusios pagal anksčiau pateikto sakinio nuostatą, gali prašyti galimybės būti išklausytomis, nurodydamos konkrečias tokio prašymo priežastis, per šio pranešimo 6 dalies a punkto iii papunktyje nustatytą laiką. Reikėtų pažymėti, kad į visą pagal 21 straipsnį pateiktą informaciją bus atsižvelgta, jei pateikimo metu ji bus pagrįsta faktiniais įrodymais.

6. Laiko apribojimai

a) Bendri laiko apribojimai

i) Klausimyno prašančioms šalims

Visos suinteresuotos šalys turėtų paprašyti klausimyno kaip galima greičiau, bet ne vėliau kaip per 15 dienų nuo šio pranešimo paskelbimo Europos Sąjungos oficialiajame leidinyje.

ii) Šalims, kurios apie save praneša, pateikia atsakymus į klausimyną ir kitą informaciją

Visos suinteresuotosios šalys, norinčios, kad tyrimo metu būtų atsižvelgta į jų pastabas, privalo apie save pranešti Komisijai, pareikšti savo nuomonę ir pateikti atsakymus į klausimyną arba bet kokią kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent būtų nurodyta kitaip. Atkreipiamas dėmesys į tai, kad naudojimasis dauguma pagrindiniame reglamente išdėstytų procedūrinių teisių priklauso nuo to, ar šalis pranešė apie save per pirmiau minėtą laikotarpį.

Tyrimui atrinktos bendrovės privalo pateikti atsakymus į klausimyną per šio pranešimo 6 dalies b punkto iii papunktyje nustatytą laiką.

iii) Išklausymas

Be to, per tą patį 40 dienų laikotarpį visos suinteresuotos šalys gali prašyti, kad Komisija jas išklausytų.

b) Konkretus atrankos laikotarpis

i) 5.1 dalies a punkto i, ii ir iii papunkčiuose nurodyta informacija turi pasiekti Komisiją per 15 dienų nuo šio pranešimo paskelbimo Europos Sąjungos oficialiajame leidinyje, jei Komisija ketina tartis su atitinkamomis šalimis, kurios pareiškė norą būti atrinktos paskutinei atrankai per 21 dieną nuo šio pranešimo paskelbimo Europos Sąjungos oficialiajame leidinyje.

ii) Visa kita su imties nustatymu susijusi informacija, kaip nurodyta 5.1 dalies a punkto iv papunktyje, privalo pasiekti Komisiją per 21 dieną nuo šio pranešimo paskelbimo Europos Sąjungos oficialiajame leidinyje.

iii) Atrinktų šalių atsakymai į klausimyną privalo pasiekti Komisiją per 37 dienas nuo pranešimo apie jų įtraukimą į tyrimą dienos.

7. Raštu pateikta medžiaga, atsakymai į klausimyną ir susirašinėjimas

Visi suinteresuotųjų šalių prašymai ir informacija turi būti pateikiami raštu (ne elektronine forma, nebent būtų nurodyta kitaip) nurodant suinteresuotosios šalies pavadinimą, adresą, el. pašto adresą, telefono ir fakso ir (arba) telekso numerius. Ant visos rašytinės medžiagos, įskaitant informaciją, kurios prašoma šiame pranešime, atsakymų į klausimyną ir slapto suinteresuotų šalių susirašinėjimo nurodoma – „Riboto naudojimo“ (4) ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, kuris ženklinamas Suinteresuotosioms šalims susipažinti.

Komisijos adresas susirašinėjimui:

European Commission Directorate General for Trade Directorate B Office: J-79 5/16 B-1049 Brussels Faks. (32 2) 295 65 05 Teleksas: COMEU B 21877

8. Vengimas bendradarbiauti

Tais atvejais, kai suinteresuotoji šalis atsisako leisti naudotis reikalinga informacija arba jos nepateikia per nustatytą laiką, arba akivaizdžiai stabdo tyrimą, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Paaiškėjus, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies, pagal pagrindinio reglamento 18 straipsnį, išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 6 straipsnio 9 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos. Pagal pagrindinio reglamento 7 straipsnio 1 dalį laikinosios priemonės gali būti nustatytos ne vėliau kaip per 9 mėnesius nuo šio pranešimo paskelbimo Europos Sąjungos oficialiajame leidinyje dienos.

(1) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) Pagal pagrindinio reglamento 17 straipsnio 3 dalį individualių dempingo skirtumų gali prašyti į atranką nepatekusios bendrovės.

(3) Susijusių bendrovių reikšmės apibrėžimus žr. Komisijos reglamento (EEB) Nr. 2454/93 dėl Bendrijos muitinės kodekso įgyvendinimo 143 straipsnyje (OL L 253, 1993 10 11, p. 1).

(4) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir PPO susitarimo dėl GATT 1994 VI straipsnio įgyvendinimo (Antidempingo susitarimas) 6 straipsnį tai yra slaptas dokumentas.